Broj: 711-I-490-P-75-21/23-17-17

Zagreb, 17. siječnja 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11), povodom vlastitih saznanja mogućeg sukoba interesa **dužnosnika Darka Korena, župana Koprivničko-križevačke županije**, na 200. sjednici, održanoj 17. siječnja 2023., donosi sljedeću

**ODLUKU**

**Postupak za odlučivanje o sukobu interesa protiv dužnosnika Darka Korena, župana Koprivničko-križevačke županije, neće se pokrenuti, jer su navodi prijave ocjenjeni neosnovanima i nevjerodostojnima, imajući u vidu da iz zaprimljenih očitovanja i dokumentacije proizlazi da:**

* **dužnosnik nije odlučivao o dodjeli nagrade Mladenu Jozinoviću, direktoru trgovačkog društva Sanacijsko odlagalište PIŠKORNICA d.o.o., kojem je osnivač drugo društvo u suvlasništvu županije, niti da je navedeni njegov kum,**
* **nije ostvarivao naknadu za članstvo Skupštinama društava PIŠKORNICA d.o.o. regionalni centar za gospodarenje otpadom Sjeverozapadne Hrvatske te Sanacijsko odlagalište PIŠKORNICA d.o.o.,**
* **njegova supruga nije bila korisnicom sredstava u poslovnim odnosima između Koprivničko-križevačke županije i ustanove Visoko gospodarsko učilište u Križevcima, u kojima se dužnosnik, nakon deklariranja povezanosti, bio izuzimao od poduzimanju radnji u razdoblju u kojem je njegova supruga dekanica ove ustanove,**
* **nije koristio obnašanje dužnosti župana kako bi ostvario za sebe osobnu korist opunomoćivanjem odvjetnika za privatno zastupanje koji je istodobno angažiran od županije i pravnih osoba kojima je osnivač,**

**slijedom čega nisu utvrđene okolnosti koje upućuju da je povrijedio odredbu članka 7. točke d) ZSSI/11-a ili neku drugu odredbu tog Zakona.**

Obrazloženje

U Povjerenstvu je 29. ožujka 2021. pod brojem 711-U-1223-P-75/21-01-3 zaprimljena anonimna prijava mogućeg sukoba interesa podnesena protiv dužnosnika Darka Korena, župana Koprivničko-križevačke županije, povodom koje se vodi predmet P-75/21.

U prijavi se navodi je dužnosnik Darko Koren u obavljanju funkcije predsjednika Skupštine trgovačkih društava PIŠKORNICA d.o.o. regionalni centar za gospodarenje otpadom Sjeverozapadne Hrvatske (u daljnjem tekstu: PIŠKORNICA d.o.o.) te Sanacijsko odlagalište PIŠKORNICA d.o.o., u kojim je društvima funkciju direktora obavljao Mladen Jozinović, njegov kum, odobrio istome iznos od 1.500.000,00 kn uvećano za porezna davanja, te da je navodno ovaj novac u 2017. među njima podijeljen za svrhe izborne promidžbe.

Također se u prijavi navodi da dužnosnik prima naknadu za obavljanje funkcije predsjednika Skupština navedenih trgovačkih društava, te da …………… pročelnik u Koprivničko-križevačkoj županiji, ujedno i predsjednik Nadzornog odbora ovih društava, za obavljanje navedenih funkcija prima naknadu, iako prima plaću za obavljanje funkcije pročelnika.

Navodi se da je Koprivničko-križevačka županija osnivač ustanove Visoko gospodarsko učilište u Križevcima, u kojem je dužnosnikova supruga ……………………….. prodekanica, te da navedena županija svake godine isplaćuje donacije ovom učilištu u iznosu od oko 400.000,00 kn za putne i materijalne troškove ili projekte, koje si potom isplaćuje ……………... Prijavitelj ističe da odluke o isplate donosi dužnosnik Darko Koren, te da je njegova supruga članica Upravnog vijeća Visokog gospodarskog učilišta Križevci, kao i da pojedine projekte navedena osoba naknade isplaćuje na svoj privatni račun.

Zaključno se iznosi da dužnosnik od svih institucija kojima je osnivač Koprivničko-križevačka županija traži da ih zastupa odvjetnika Aleksandar Aleksovski, te da isti odvjetnik privatno zastupa dužnosnika, kao i Opću bolnicu dr. Tomislav Bardek Koprivnica, kojoj je županija osnivač.

Člankom 60. Zakona o sprječavanju sukoba interesa („Narodne novine“, broj 43/21., u daljnjem tekstu: ZSSI/21), koji je stupio je na snagu 25. prosinca 2021., propisano je da će se postupci započeti prije stupanja na snagu toga Zakona dovršiti prema odredbama ZSSI/11-a.

S obzirom da je u predmetu P-260/21 spis formiran prije stupanja ZSSI/21-a na snagu, isti je postupak dovršen sukladno odredbama ZSSI/11-a.

Člankom 39. stavkom 1. ZSSI/11-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Uvidom u Registar dužnosnika koji ustrojava i vodi Povjerenstvo, utvrđeno je da je dužnosnik Darko Koren izabran na dužnost župana Koprivničko-križevačke županije u mandatima 2013. – 2017., 2017. – 2021., kao i da istu dužnost obnaša u mandatu 2021. – 2025. od 9. lipnja 2021.

Člankom 3. stavkom 1. podstavkom 42. ZSSI/21-a propisano je da su župani i njihovi zamjenici dužnosnici u smislu navedenog Zakona, stoga su i dužnosnik Darko Koren povodom obnašanja dužnosti župana Koprivničko-križevačkežupanije obvezan postupati sukladno odredbama navedenog Zakona.

Povjerenstvo je u svrhu stjecanja vlastitih saznanja mogućeg sukoba interesa izvršilo uvid u dostupne javne registre te je od nadležnih tijela zatražilo potrebna očitovanja i dokumentaciju.

Uvidom u podatke sudskog registra nadležnog Trgovačkog suda u Bjelovaru, utvrđeno je da je Mladen Jozinović obavljao funkciju direktora u trgovačkim društvima PIŠKORNICA d.o.o. te PIŠKORNICA – sanacijsko odlagalište d.o.o. do 20. studenoga 2017., kada je opozvan odlukom Skupštine tih društava, pri čemu je Koprivničko-križevačka županija jedan od petero suosnivača društva PIŠKORNICA d.o.o. regionalni centar za gospodarenje otpadom Sjeverozapadne Hrvatske, dok je navedeno društvo jedini osnivač društva PIŠKORNICA – sanacijsko odlagalište d.o.o.

Uvidom u podatke sudskog registra nadležnog Trgovačkog suda u Bjelovaru, utvrđeno je da je Koprivničko-križevačka županija jedini osnivač ustanove Opća bolnica dr. Tomislav Bardek Koprivnica, u kojoj funkciju ravnatelja obavlja Mato Devčić, te je uvidom na internetskoj stranici navedene ustanove utvrđeno da dužnosnik Darko Koren nije član njezina Upravnog vijeća.

Uvidom u podatke sudskog registra nadležnog Trgovačkog suda u Bjelovaru, utvrđeno je da je Republika Hrvatska jedini osnivač ustanove Visoko gospodarsko učilište u Križevcima, u kojoj funkciju ravnateljice obavlja Marijana Ivanek-Martinčić, te je uvidom na internetskoj stranici navedene ustanove utvrđeno da dužnosnik Darko Koren nije član njezina Upravnog vijeća.

Uvidom u podneseno izvješće o imovinskom stanju, utvrđeno je da je ………………………… supruga dužnosnika.

Povjerenstvo je dopisom Broj: 711-I-1047-P-75-/21-02-17 od 17. lipnja 2021. od ustanove Visoko gospodarsko učilište u Križevcima zatražilo očitovanje na okolnosti je li u razdoblju od 2013. do dana upućivanja dopisa Koprivničko-križevačka županija sufinancirala rad ili projekte/programe Visokog gospodarskog učilišta u Križevcima te je li ista sredstva koristila ……………………., supruga dužnosnika Darka Korena, župana Koprivničko-križevačke županije i tko je odlučio o takvom korištenju sredstava. Istim je dopisom ustanova pozvana navesti je li Visoko gospodarsko učilište u Križevcima angažiralo odvjetnika Aleksandra Aleksovskog, kao punomoćnika za zastupanje u sudskim ili upravnim postupcima, ako je tko je o tome i kada odlučio.

Povjerenstvo je dopisom Broj: 711-I-1047-P-75-/21-02-17 od 17. lipnja 2021. od ustanove Opća bolnica dr. Tomislav Bardek Koprivnica zatražilo očitovanje na okolnosti je li ista ustanova angažirala odvjetnika Aleksandra Aleksovskog, kao punomoćnika za zastupanje u sudskim ili upravnim postupcima, ako je tko je o tome i kada odlučio.

Nadalje, Povjerenstvo je dopisom Broj: 711-I-1953-P-75/21-06-17 od 24. studenoga 2021. od trgovačkog društva PIŠKORNICA – sanacijsko odlagalište d.o.o. zatražilo očitovanje na okolnosti tko je i u kojem postupku imenovao Mladena Jozinovića za direktora istog trgovačkog društva, zajedno sa pozivom za dostavom dokumentaciju koja se odnosi na navedeno imenovanje, kao i je li direktoru Mladenu Jozinoviću isplaćen iznos od 1.500.000,00 kn uvećano za porez, ako jest koja je bila svrha i pravna osnova ove isplate te tko je o tome odlučio, zajedno sa cjelokupnom dokumentacijom koja se odnosi na ovu isplatu. Istim je dopisom društvo pozvano navesti obavlja li dužnosnik Darko Koren, župan Koprivničko-križevačke županije, funkciju člana Skupštine trgovačkog društva Piškornica d.o.o. te prima li za to naknadu i koliko je ista iznosila u svakoj godini obavljanja navedene funkcije, s dokumentacijom o tome.

Povjerenstvo je dopisom Broj: 711-I-1954-P-75/21-07-17 od 24. studenoga 2021. od trgovačkog društva PIŠKORNICA d.o.o. zatražilo očitovanje na istovjetne okolnosti.

Nadalje, dopisom Broj: 711-I-1955-P-75/21-08-17 od 24. studenoga 2021. od Matičnog ureda Križevci zatražen je izvadak iz matice vjenčanih za dužnosnika Darka Korena, OIB: ………………. te Mladena Jozinovića, OIB: ………………. ili drugi dokument iz kojeg je vidljivo tko je navedenim osobama bio kum na vjenčanju.

Povjerenstvo je dopisom Broj: 711-I-1691-P-75-21/22-12-17 od 1. rujna 2022. od Koprivničko-križevačke županije zatražilo očitovanje isplaćuje li Koprivničko-križevačka županija donacije ustanovi Visoko gospodarsko učilište u Križevcima, ako da u kojoj su godini bile isplaćivane i koliko je iznosila njihova vrijednost u svakoj godini, tko je o tome i u kojem postupku odlučio, tko je potpisao ugovor o donaciji, zašto su iste bile isplaćivane, radi li se o donacijama čija je namjena plaćanje putnih i drugih troškova zaposlenika predmetne ustanove i/ili financiranje projekata zaposlenika, jesu li sredstva isplaćivana u ukupnom iznosu ili za konkretni trošak/projekt, je li Koprivničko-križevačka županija nadzirala njihovo namjensko trošenje i tko je provodio taj nadzor, zajedno sa cjelokupnom dokumentacijom koja se odnosi na dodjelu donacija (prijedlozi, odluke, ugovori.).

Dopisom je Koprivničko-križevačka županija pozvana navesti isplaćuje li Koprivničko-križevačka županija druga sredstva Visokom gospodarskom učilištu Križevci, ako da u kojoj su godini isplaćivana i koliko je iznosila njihova vrijednost u svakoj godini, te tko je o tome i u kojem postupku odlučio, zajedno sa dokumentacijom o dodjeli sredstava, kao i je li Koprivničko-križevačka županija angažirala Aleksandra Aleksovskog ili Odvjetničko društvo ALEKSOVSKI & JURŠETIĆ d.o.o.(sada pod tvrtkom JURŠETIĆ & PARTNERI d.o.o., što je utvrđeno uvidom u podatke povijesnog izvatka nadležnog trgovačkog suda), ako jest kada je nastao navedeni poslovni odnos, tko je o tome odlučio, što je bio predmet poslovnog odnosa i koliko je iznosila njegova vrijednost te je li isti plaćen, zajedno sa dokumentacijom o tome.

Povjerenstvo je dopisom Broj: 711-I-1692-P-75-21/22-13-17 od 1. rujna 2022. od Odvjetničkog društva JURŠETIĆ & PARTNERI d.o.o. zatražilo očitovanje je li dužnosnik Darko Koren, župan Koprivničko-križevačke županije, kao fizička osoba, angažirao odvjetnika Aleksandra Aleksovskog ili Odvjetničko društvo JURŠETIĆ & PARTNERI d.o.o. (ranije Odvjetničko društvo ALEKSOVSKI & JURŠETIĆ d.o.o.) za pružanje pravnih usluga, ako jest kada je nastao navedeni poslovni odnos, tko je o tome odlučio, koliko je iznosila njegova vrijednost, je li isti plaćen i tko je podmirio račune, zajedno sa dostavom faktura i ostale dokumentacije koja se na isti odnosi.

Visoko gospodarsko učilište u Križevcima očitovalo se dopisom, klasa: 602-04/21-01/01, urbroj: 2137-78-21/122 od 25. lipnja 2021., u kojem se navodi da je u razdoblju od 2013. do dana davanja očitovanja Koprivničko-križevačka županija uz Grad Križevce sufinancirala projekt „Revitalizacija sorte Kleščec na području Koprivničko-križevačke županije - Podizanje matičnog nasada plemki sorte Kleščec“, u kojem nije sudjelovala …………………….. niti da je navedena koristila sredstva iz tog projekta. Pored navedenog Koprivničko-križevačka županija financirala je projekt „Poticanje istraživanja i razvoj poljoprivrede - Zaštita križevačke kukmaste kokoši“, za koji se iznosi da u istom nije sudjelovala …………………………… niti da je koristila sredstva iz tog projekta. Iznosi se da Visoko gospodarsko učilište u Križevcima nije izdalo punomoć odvjetniku Aleksandru Aleksovskom.

Opća bolnica dr. Tomislav Bardek Koprivnica očitovala se dopisom, klasa: 700-01/21-01/26, urbroj: 2137-15-01-21-02 od 30. lipnja 2021., u kojem se navodi da je odvjetnik Aleksandar Aleksovski zastupao ustanovu u sudskim i upravnim postupcima do svibnja 2021., te da više ne obavlja odvjetničku djelatnost zbog zasnivanja radnog odnosa izvan odvjetništva, o čemu su kao stranka bili obaviješteni te je za preuzimateljicu njegova ureda od strane Hrvatske odvjetničke komore imenovana odvjetnica ………………...

Odluku o angažiranju predmetnog punomoćnika te drugih odvjetnika koji u pojedinom sudskom ili upravnom postupku zastupaju ustanovu u ime Opće bolnice dr. Tomislav Bardek Koprivnica donosi ravnatelj bolnice, koji i izdaje punomoć za zastupanje u konkretnom sudskom ili upravnom postupku, te je u velikoj većini predmeta u kojima je Aleksandar Aleksovski zastupao ustanovu bila riječ o tzv. pasivnim predmetima, kada je ustanova bila tuženik. Ističe se da se u tom slučaju odluka o zastupanju donosi nakon primitka odgovarajućeg poziva suda ili drugog nadležnog tijela sve do isteka roka koji je ostavljen za poduzimanje radnje.

Nadalje se navodi da se u manjem dijelu radi o predmetima koje pokreće Opća bolnica dr. Tomislav Bardek Koprivnica, te da se u istima odluka o zastupanju donosi kada je to iz okolnosti konkretnog slučaja potrebno radi zaštite interesa ustanove, npr. zbog nastupa zastare potraživanja, propisanog roka za postupanje i sl., te da se u tom slučaju izdaje punomoć za svaki pojedini slučaj, koju je konkretni odvjetnik dužan dostaviti tijelu koje provodi postupak. Napominje da je odvjetničko zastupanje pred sudovima i drugim tijelima državne vlasti izuzeto od primjene Zakona o javnoj nabavi te da svi odvjetnici koji zastupaju ustanovu u sudskim i/ili upravnim postupcima na kraju mjeseca ispostavljaju račun za radnje obavljene u tom mjesecu te dostavljaju dokaz o izvršenju radnji (preslika podneska s dokazom o predaji istog nadležnom tijelu, zapisnik s ročišta i si.), a kontrolu jesu li radnje navedene na računu stvarno izvršene te da li je naknada istih odmjerena u skladu s Tarifom o nagradama i naknadi troškova za rad odvjetnika vrši Odjel općih, pravnih i kadrovskih poslova Opće bolnice dr. Tomislav Bardek Koprivnica.

Očitovanju prileži rješenje Hrvatske odvjetničke komore od 29. travnja 2021., kojim se Aleksandar Aleksovski briše iz Imenika odvjetnika te se određuje preuzimateljica njegovog ureda.

Trgovačko društvo PIŠKORNICA – sanacijsko odlagalište d.o.o. očitovalo se dopisom oznake IP 295/2021 od 6. prosinca 2021., u kojem se navodi da je odluku o isplati nagrade za pozitivan financijski rezultat u iznosu od 1.000.000,00 kn uvećano za porezna davanja donio zakonski zastupnik osnivača, odnosno društva PIŠKORNICA d.o.o., imajući u vidu da Skupština društva PIŠKORNICA – sanacijsko odlagalište d.o.o. tada nije bila imenovana od strane osnivača, već da je Mladen Jozinović, direktor društva PIŠKORNICA d.o.o. u tom slučaju nastupio u ulozi Skupštine društva, iz čega proizlazi da je navedeni odlučio o isplati nagrade samome sebi.

Nadalje se navodi da je ova odluka predmet sudskih postupaka kod Trgovačkog suda u Osijeku i Trgovačkog suda u Bjelovaru, jer se temelji na stavu društva PIŠKORNICA – sanacijsko odlagalište d.o.o, kao tužitelja, da zakonska zabrana iz članka 41. stavka 3. Zakona o trgovačkim društvima podrazumijeva da u situaciji, kada ista osoba nastupa kao zakonski zastupnik društva i suugovaratelj, neće podjednako štititi svoje te interese trgovačkog društva, zbog čega je propisana obveza pribavljanja posebne ovlasti članova društva čiji bi imovinski interesi mogli biti povrijeđeni. Također se ističe da su povodom ovih odluka kod Županijskog suda u Varaždinu vodi kazneni postupak protiv optuženog Mladena Jozinovića, temeljem optužnice Županijskog državnog odvjetništva u Varaždinu, kao i da je kod Trgovačkog suda u Osijeku u tijeku postupak naknade štete društvu PIŠKORNICA – sanacijsko odlagalište d.o.o. protiv tuženika Mladena Jozinovića radi isplate drugog dohotka, nevezano za isplatu temeljem odluke o isplati nagrade.

Navodi se da Darko Koren od 2018. obavlja funkciju člana skupštine Piškornica - sanacijsko odlagalište d.o.o., ali da kao i ostali dužnosnici za to ne prima bilo kakvu naknadu, te da u vrijeme donošenja odluke o isplati nije obavljao ovu funkciju.

Očitovanju prileže Ugovor o isplati honorara za 2016. temeljem Odluke Skupštine i Uprave društva od 31. prosinca 2016., kojom društvo PIŠKORNICA - sanacijsko odlagalište d.o.o., zastupano po Mladenu Jozinoviću, direktoru, isplaćuje iznos od 1.000.000,00 kn Mladenu Jozinoviću, za iznimna postignuća u 2016. godini, Odluka Skupštine i Uprave društva od 31. prosinca 2016. kojom se određuje isplata navedenog iznosa Mladenu Jozinoviću, te žalba tužitelja društva PIŠKORNICA - sanacijsko odlagalište d.o.o. protiv presude Trgovačkog suda u Osijeku od 30. srpnja 2021, u postupku radi utvrđenja ništetnosti pravnih akata.

Trgovačko društvo PIŠKORNICA d.o.o. očitovalo se dopisom Broj: 854/21-186 od 2. prosinca 2021., u kojem se navodi da Skupštinu navedenog trgovačkog društva čine predstavnici osnivača trgovačkog društva, i to: župani Krapinsko-zagorske županije, Varaždinske županije, Međimurske županije i Koprivničko-križevačke županije, kao i općinski načelnik Općine Koprivnički Ivanec, te da je Skupština na svojim sjednicama održanim u travnju 2012. i studenom 2015. imenovala Mladena Jozinovića za člana Uprave, odnosno direktora društva, nakon čega je Nadzorni odbor tog društva definirao prava i obveze direktora i s istim zasnovao ugovor o radu.

U dopisu se ističe da je odluku o isplati nagrade Mladenu Jozinoviću za pozitivan financijski rezultat donijela Skupština društva PIŠKORNICA - sanacijsko odlagalište d.o.o., u kojoj je jedini član bio zakonski zastupnik društva osnivala PIŠKORNICA d.o.o., Mladen Jozinović, direktor društva.

Iznosi se da Darko Koren u vrijeme donošenja odluke o isplati nagrade za pozitivan financijski rezultat nije bio član Skupštine društva PIŠKORNICA - sanacijsko odlagalište d.o.o., te da navedeni dužnosnik od 2018. obavlja funkciju člana skupštine PIŠKORNICA d.o.o. regionalni centar za gospodarenje otpadom Sjeverozapadne Hrvatske bez primanja naknade.

Očitovanju prileži odluka Skupštine društva PIŠKORNICA d.o.o. regionalni centar za gospodarenje otpadom Sjeverozapadne Hrvatske o imenovanju člana Uprave od 10. travnja 2012., kojom je na ovu funkciju imenovan Mladen Jozinović.

Matični ured Križevci dostavio je dopisom, klasa: 223-03/21-02/252,253, urbroj: 2137/1-08/207-21-2 od 30. studenoga 2021., izvatke iz matice vjenčanih, uvidom u koje je utvrđeno da Darko Koren i Mladen Jozinović nisu u međusobnom odnosu kumstva (svjedoka na vjenčanju).

Koprivničko-križevačka županija očitovala se dopisom, klasa: 470-01/22-02/1, urbroj: 2137-01/01-22-4 od 11. listopada 2022., u kojem se navodi da su ustanovi Visoko gospodarsko učilište u Križevcima dodijeljena sredstva Proračuna Koprivničko - križevačke županije u 2020. za svrhu potpore studentima za posjet Međunarodnom natjecanju u ocjenjivanju goveda u iznosu od 3.000,00 kn, te u 2022. za svrhu potpore studentima za posjet Međunarodnom natjecanju u ocjenjivanju goveda u iznosu od 3.000,00 kn.

Navodi se da su predmetna sredstva dodijeljena temeljem Zaključka o dodjeli sredstava Proračuna Koprivničko-križevačke županije za 2020. godinu od 19. veljače 2020. i Zaključka o dodjeli sredstava Proračuna Koprivničko-križevačke županije za 2022. od 23. veljače 2022. povodom podnesenih zahtjeva ustanove, te se ističe da se radi otklanjanja bilo kakve sumnje u eventualni sukob interesa dužnosnik Darko Koren izuzeo od odlučivanja o zahtjevu podnesenom u 2022., jer njegova supruga ………………………….. od 1. listopada 2021. obavlja funkciju dekanice ustanove Visoko gospodarsko učilište.

U očitovanju se navodi da je Koprivničko-križevačka županija temeljem Javnog poziva za aktivnost - A 100089 Poticanje istraživanja i razvoja poljoprivrede od 1. veljače 2019. te povodom zahtjeva navedene ustanove s istom 3. listopada 2019. sklopila ugovor o financiranju projekta „Zaštita križevačke kukmaste kokoši“, te da su sukladno sklopljenom ugovoru za realizaciju projekta isplaćivana sredstva tijekom 2019., 2020. i 2021. godine u iznosu od po 25.000,00 kn.

Također, navodi se da je temeljem Javnog poziva za aktivnost A- 100089 Poticanje istraživanja i razvoja poljoprivrede od 21. ožujka 2022. te povodom zahtjeva ustanove Visoko gospodarsko učilište u Križevcima s istom 5. svibnja 2022. sklopljen ugovor o financiranju projekta „Laboratorijsko testiranje biljaka vinove loze sorte Klešćec na prisutnost gospodarski značajnih virusa“, temeljem kojeg je za realizaciju projekta u 2022. isplaćen iznos od 26.000,00 kn. Ističe se da se dužnosnik Darko Koren povodom navedenog zahtjeva iz 2022. izuzeo od poduzimanja bilo kakvih radnji u ovom predmetu i svoje ovlasti prenio na svojega zamjenika Ratimira Ljubića, koji je u njegovu zamjenu i potpisao ugovor.

Iznosi se da je Koprivničko-križevačka županija u postupku utvrđivanja vjerodostojnosti isprava dopisom dopisa od 6. rujna 2021. zatražila od Visokog gospodarskog učilišta u Križevcima provjeru vjerodostojnosti diploma za 7 osoba koje su predložene za članove upravnih vijeća zdravstvenih ustanova, odnosno školskih odbora odgojno obrazovnih ustanova, s obzirom da je sukladno posebnim propisima preduvjet za imenovanje istih odgovarajuća stručna sprema te da ih je Visoko gospodarsko učilište u Križevcima dopisom od 23. rujna 2021. obavijestilo da uslugu provjere diploma naplaćuje u iznosu od 150,00 kn po diplomi, temeljem čega je isplaćen iznos od 1.050,00 kn.

Nadalje se navodi da je sukladno članku 19. Pravilnika o načinu provođenja postupaka jednostavne nabave („Službeni glasnik Koprivničko-križevačke županije" broj 10/17) i članka 19. Pravilnika o načinu provođenja postupaka jednostavne nabave od 23. prosinca 2020., Koprivničko - križevačka županija angažirala odvjetnika Aleksandra Aleksovskog temeljem izdanih punomoći za zastupanje interesa županije, i to u tri predmeta, te da je punomoći za zastupanje potpisao župan Koprivničko-križevačke županije, sukladno članku 42. stavku 1. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09.,150/11., 144/12., 19/13., 137/15., 123/17., 98/19. i 144/20.). U 2021. Odvjetničkom društvu JURŠETIĆ & PARTNERI d.o.o. izdana je punomoć od 29. srpnja 2021. za zastupanje u jednom predmetu.

Iznosi se tablični prikaz za plaćene odvjetničke usluge i usluge pravnog savjetovanja, iz kojeg proizlazi da je za ovu svrhu u 2019. isplaćen ukupni iznos od 24.458,23 kn, od čega odvjetniku Aleksandru Aleksovskom iznos od 11.727,50 kn, dok je u 2020. za istu svrhu isplaćen ukupan iznos od 47.998,75 kn, od čega istom odvjetniku iznos od 7.155,00 kn, a u 2021. i tijekom 2022. Koprivničko- križevačka županija nije imala troškova s osnove odvjetničkih usluga.

U odnosu na poslovni odnos s ustanovom Visoko gospodarsko učilište u Križevcima, očitovanju prileže Zaključak o dodjeli sredstava Proračuna Koprivničko-križevačke županije za 2020. godinu od 19. veljače 2020. u iznosu od 3.000,00 kn, kojeg je donio dužnosnik Darko Koren, župan, temeljem zamolbe ustanove od 10. siječnja 2021., sa svrhom dodjele potpora studentima za posjet Međunarodnom natjecanju u ocjenjivanju goveda u Parizu, Zaključak o dodjeli sredstava Proračuna Koprivničko-križevačke županije za 2022. godinu od 23. veljače 2020. u iznosu od 3.000,00 kn, kojeg je donio dužnosnik Ratimir Ljubić zamjenik župana, temeljem zamolbe ustanove, sa svrhom dodjele potpora studentima za sudjelovanje na Međunarodnom natjecanju u ocjenjivanju goveda u Parizu, dopis Darka Korena, župana, od 23. veljače 2022., upućen zamjeniku župana, Službi ureda župana te Upravnom odjelu za financije, proračun i javnu nabavu, kojim je deklarirao okolnost da je njegova supruga izabrana za dekanicu Visokog gospodarskog učilišta s danom stupanja na funkciju 1. listopada 2021., te da se izuzima od postupanja povodom navedenog zahtjeva te da za isto ovlašćuje svojeg zamjenika,

Ugovor o financiranju projekta „Zaštita križevačke kukmaste kokoši“ od 3. listopada 2019., koji je temeljem Javnog poziva ispred ustanove Visoko gospodarsko učilište u Križevcima potpisala ……………………. dekanica, te ispred Koprivničko-križevačke županije dužnosnik Darko Koren, župan, kojim su ustanovi Visoko gospodarsko učilište u Križevcima dodijeljena sredstva za sufinanciranje trogodišnjeg projekta u ukupnom iznosu od 75.000,00 kn s dinamikom isplate u 2019., 2020. i 2021., Javni poziv za poticanje istraživanja i razvoja poljoprivrede od 1. veljače 2019., Ugovor o financiranju projekta „Laboratorijsko testiranje biljaka vinove loze sorte Klešćec na prisutnost gospodarski značajnih virusa“ od 5. svibnja 2022., koji je temeljem Javnog poziva ispred ustanove Visoko gospodarsko učilište u Križevcima potpisala ……………………………. dekanica, dok se umjesto župana kao navedenog potpisnika ispred županije nalazi potpis dužnosnika Ratimira Ljubića, zamjenika župana, kojim su istoj ustanovi dodijeljena sredstva u iznosu od 26.000,00 kn, Javni poziv za poticanje istraživanja i razvoja poljoprivrede od 21. ožujka 2022., dopis Darka Korena, župana, od 15. travnja 2022., upućen zamjeniku župana, Službi ureda župana te Upravnom odjelu za financije, proračun i javnu nabavu, kojim je deklarirao okolnost da je njegova supruga izabrana za dekanicu Visokog gospodarskog učilišta s danom stupanja na funkciju 1. listopada 2021., te da se izuzima od postupanja povodom navedenog zahtjeva od 6. travnja 2022. i za isto ovlašćuje svojeg zamjenika, dopis Koprivničko-križevačke županije od 6. rujna 2021., kojim se traži provjera vjerodostojnosti diploma za 7 osoba koje su predložene za članove upravnih vijeća zdravstvenih ustanova, odnosno školskih odbora odgojno obrazovnih ustanova, dopis ustanove od 23. rujna 2021., potpisan od ………………………., tajnice, kojim se obavještava županiju da se usluga provjere diploma naplaćuje u iznosu od 150,00 kn po diplomi, te uplatnica na iznos od 1.050,00 kn u korist navedene ustanove s datumom izvršenja 24. rujna 2021.

U odnosu na poslovni odnos s odvjetnikom Aleksandrom Aleksovskim, očitovanju prileže punomoć za zastupanje od 12. prosinca 2018., izdana od strane dužnosnika Darka Korena, u odnosu na postupak objave ispravka informacije, punomoć za zastupanje od 12. prosinca 2018., izdana od strane dužnosnika Darka Korena, u odnosu na postupak naknade štete radi objave informacije, punomoć za zastupanje od 18. ožujka 2019., izdana od strane dužnosnika Darka Korena, u odnosu na postupak naknade štete protiv medijskog nakladnika, punomoć za zastupanje od 24. rujna 2019., izdana od strane dužnosnika Darka Korena, u odnosu na postupak objave ispravka informacije, te računi navedenog odvjetnika ispostavljeni Koprivničko-križevačkoj županiji broj 81/1/1 od 30. siječnja 2019. na iznos od 1.250,00 kn, broj 18/1/1 od 17. siječnja 2019. na iznos od 1.250,00 kn, broj 38/1/1 od 31. ožujka 2019. na iznos od 3.322,50 kn, broj 94/1/1 od 30. lipnja 2019. na iznos od 1.760,00 kn, broj 168/1/1 od 5. listopada 2019. na iznos od 1.760,00 kn, broj 247/1/1 od 30. siječnja 2020. na iznos od 1.760,00 kn, broj 17/1/1 od 2. ožujka 2020. na iznos od 3.635,00 kn, broj 38/1/1 od 31. ožujka 2019. na iznos od 3.322,50 kn, broj 25/1/1 od 5. ožujka 2020. na iznos od 1.760,00 kn, broj 225/1/1 od 30. prosinca 2020. na iznos od 1.760,00 kn, kao i podnesci, dopisi, tužbe, zapisnici sa ročišta i drugi dokumenti o poduzetim pravnim radnjama temeljem kojih su ispostavljeni ovi računi.

Odvjetničko društvo JURŠETIĆ & PARTNERI d.o.o. očitovalo se dopisom od 16. studenoga 2022., u kojem se navodi da je kako je Odvjetničko društvo JURŠETIĆ & PARTNERI d.o.o. (ranije Odvjetničko društvo ALEKSOVSKI & JURŠETIĆ d.o.o.) osnovano od strane odvjetnika Aleksandra Aleksovskog i odvjetnice ……………….., te da je napuštanjem odvjetništva i ispisom iz Hrvatske odvjetničke komore odvjetnika Aleksandra Aleksovskog, odvjetnica ………………… preuzela njegov ured.

Navodi se da od trenutka osnivanja Odvjetničkog društva ALEKSOVSKI & JURŠETIĆ d.o.o. (sada JURŠETIĆ & PARTNERI d.o.o.) niti jedan odvjetnik i/ili odvjetnički vježbenik nije pružao pravne usluge dužnosniku Darku Korenu, zbog čega Odvjetničko društvo nema nikakvu dokumentaciju o tome, a time niti račune koji bi se odnosili na pružanje usluge Darku Korenu, dok se vezano za raniji poslovni odnos odvjetnika Aleksandra Aleksovskog i dužnosnika navodi da je isti odvjetnik u nekoliko navrata pružio pravne usluge Darku Korenu.

Iznosi se da se radi isključivo o predmetima koje je preuzelo Odvjetničko društvo JURŠETIĆ & PARTNERI d.o.o., kao sljednik odvjetničkog ureda Aleksandra Aleksovskog i koji su u trenutku preuzimanja već bili završeni i arhivirani, te da su svi izdani računi plaćeni od strane dužnosnika Darka Korena.

Očitovanju prileže povijesni i aktualni izvadak iz sudskog registra Trgovačkog suda u Zagrebu za Odvjetničko društvo JURŠETIĆ & PARTNERI d.o.o., iz kojeg proizlazi da je isto društvo pravni sljednik Odvjetničkog društva ALEKSOVSKI & JURŠETIĆ d.o.o., kao i rješenje Hrvatske odvjetničke komore o preuzimanju ureda odvjetnika Aleksandra Aleksovskog iz Odvjetničkog društva ALEKSOVSKI & JURŠETIĆ d.o.o od strane odvjetnice …………………… iz Odvjetničkog društva JURŠETIĆ & PARTNERI d.o.o., te računi Aleksandra Aleksovskog ispostavljeni Darku Korenu, kao fizičkoj osobi, broj 43/11 od 24. ožujka 2020. na iznos od 1.250,00 kn, broj 155/1/1 od 17. listopada 2019. na iznos od 625,00 kn, broj 151/1/1 od 2. listopada 2019. na iznos od 9.835,94 kn, broj 86/1/1 od 15. siječnja 2019. na iznos od 1.250,00 kn, broj 35/1/1 od 15. listopada 2018. na iznos od 625,00 kn, te broj 21/1/1 od 31. kolovoza 2018. na iznos od 1.250,00 kn, zajedno sa dokumentacijom o poduzetim pravnim radnjama.

Člankom 2. stavkom 2. ZSSI/11-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 4. stavkom 1. ZSSI/11-a propisano je da se plaćom dužnosnika smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 4. stavkom 5. ZSSI/11-a propisano je da su povezane osobe u smislu tog Zakona članovi obitelji dužnksnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 7. točkom c) ZSSI/11-a propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 7. točkom d) ZSSI/21-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Ukoliko bi dužnosnik Darko Koren koristio ovlasti koje ima kao župan Koprivničko-križevačke županije kako bi član obitelji ili druga s njim interesno ili blisko povezana osoba postigli neku korist, u konkretnome slučaju kako bi njegov kum ostvario nagradu za radne rezultate, supruga koristila sredstva ustanove u kojoj je zaposlena, o čijoj je dodjeli dužnosnik odlučivao, te kako bi privatnim angažiranjem odvjetnika istodobno opunomoćenog od strane tijela javne vlasti u kojem obnaša dužnost za sebe postigao osobnu korist, radilo bi se o okolnostima koje bi upućivale na moguću povredu odredbi ZSSI/11-a.

Naime, dužnosnici su dužni uvijek postupati u javnom interesu na način da odijele privatni interes od javnog, te da u donošenju odluka izbjegavaju postupanja kada bi na njih mogli utjecati njihovi osobni privatni interesi ili privatni interesi s njima povezanih osoba, pri čemu se njegova supruga, kao član obitelji dužnosnika, te kum smatraju osobama u odnosu na koje dužnosnik ne može biti nepristran. U situaciji kada bi dužnosnik Darko Koren prema njima izvršavao ovlasti koje ima, radilo bi se o njihovoj zlouporabi, jer ih ne bi koristio u javnom interesu.

U odnosu na dodjelu novčane nagrade Mladenu Jozinoviću, bivšem direktoru trgovačkih društava PIŠKORNICA d.o.o., kojem je župan Koprivničko-križevačka županija jedan od suosnivača, i PIŠKORNICA – sanacijsko odlagalište d.o.o., kojem je osnivač društvo PIŠKORNICA d.o.o., uvidom u pribavljenu dokumentaciju matičnih knjiga utvrđeno je da dužnosnik Darko Koren nije u odnosu kumstva s njime. Navedeni je obavljao ove funkcije do 20. studenoga 2017., kada je opozvan odlukama Skupštine istih društava.

Nadalje, iz očitovanja i dokumentacije društava PIŠKORNICA d.o.o. i PIŠKORNICA – sanacijsko odlagalište d.o.o., proizlazi da je Mladen Jozinović, kao predstavnik društva PIŠKORNICA d.o.o., osnivača društva PIŠKORNICA – sanacijsko odlagalište d.o.o., donio odluku od 31. prosinca 2016. kojom se određuje da mu se kao direktoru društva PIŠKORNICA – sanacijsko odlagalište d.o.o. isplati nagrada za ostvareni pozitivan financijski rezultat u radu tog društva u iznosu od 1.000.000,00 kn, odnosno odlučio je o dodjeli financijske nagrade samome sebi, te je potom u provedbi ove odluke potpisao i ugovor o dodjeli nagrade u dvostrukoj ulozi isplatitelja i primatelja, jer tada Skupština ovoga društva nije bila imenovana.

Navedena odluka predmetom je pobijanja pred nadležnim trgovačkim sudom u sporu u kojem je društvo PIŠKORNICA – sanacijsko odlagalište d.o.o tužitelj, te se povodom njezina donošenja vodi i kazneni postupak protiv Mladena Jozinovića, kao i drugi postupci radi naknade štete nevezano za ovu odluku o isplati nagrade.

U trenutku donošenja odluka Mladen Jozinović nije bio dužnosnik u smislu odredbi ZSSI/11-a, te stoga Povjerenstvo njegovo postupanje u pogledu donošenja odluke o isplati nagrade nije preispitivalo o kontekstu odgovornosti koje bi za njega proizlazile iz odredbi navedenog Zakona.

Dužnosnik Darko Koren kao zakonski zastupnik Koprivničko-križevačke županije povodom obnašanja dužnosti župana može obavljati funkciju člana Skupštine trgovačkih društava kojima je ova županija osnivač, te je tada obavljanje ovih funkcija povezano i proizlazi iz obnašanja dužnosti župana.

Obzirom da nije utvrđeno da bi dužnosnik Darko Koren na bilo koji način kao župan ili član Skupštine trgovačkog društva PIŠKORNICA – sanacijsko odlagalište bio uključen u njezino donošenje, jer prema navodima očitovanja u trenutku donošenja predmetne odluke nije bio član Skupštine navedenog društva, već je to postao u 2018., niti je utvrđeno da bi Mladen Jozinović bio s dužnosnikom kumski ili koji način blisko povezan, Povjerenstvo ocjenjuje navode prijave da bi dužnosnik dodijelio nagradu za radne rezultate Mladenu Jozinoviću svojem kumu, čiji je iznos potom s njime podijelio, neosnovanima i nevjerodostojnima, te nisu utvrđene okolnosti koje bi upućivale da je dužnosnik povrijedio odredbe članka 7. točaka c) ZSSI/11-a.

Dužnosnik ne smije primati naknadu za rad u Skupštinama trgovačkih društava u kojima je član slijedom obnašanja dužnosti župana, ukoliko već prima plaću ili volontersku naknadu za obnašanje dužnosti župana, jer bi se tada radilo o mogućoj povredi odredbe članka 7. točke d) ZSSI/11-a.

Kako iz zaprimljenih očitovanja proizlazi da dužnosnik od 2018., kada je postao član Skupštine obaju trgovačkih društava, ne prima naknadu za rad u ovim ulogama, nisu utvrđene okolnosti koje bi upućivale na povredu ove zakonske odredbe.

Stoga se postupak u odnosu na dodjelu predmetne novčane nagrade dužnosnika Darka Korena neće pokrenuti.

U odnosu na poslovni odnos s ustanovom Visoko gospodarsko učilište u Križevcima, u svojem očitovanju ustanova navodi da je Koprivničko-križevačka županija, uz Grad Križevce, sufinancirala projekt „Revitalizacija sorte Kleščec na području Koprivničko-križevačke županije - Podizanje matičnog nasada plemki sorte Kleščec“, te da je Koprivničko-križevačka županija financirala projekt „Poticanje istraživanja i razvoj poljoprivrede - Zaštita križevačke kukmaste kokoši“, pri čemu se iznosi kako u ovim projektima nije sudjelovala ……………………………. supruga dužnosnika Darka Korena, niti da je koristila sredstva iz istih.

U očitovanju Koprivničko-križevačke županije navodi se da je u razdoblju obnašanja dužnosti županija u 2020. za svrhu potpore studentima za posjet Međunarodnom natjecanju u ocjenjivanju goveda dodijelila sredstva u iznosu od 3.000,00 kn, te u 2022. za svrhu potpore studentima za posjet Međunarodnom natjecanju u ocjenjivanju goveda u istome iznosu temeljem Zaključka o dodjeli sredstava Proračuna Koprivničko-križevačke županije za 2020. godinu od 19. veljače 2020. i Zaključka o dodjeli sredstava Proračuna Koprivničko-križevačke županije za 2022. od 23. veljače 2022.

U odnosu na dodjelu ovih sredstava iz očitovanja proizlazi, a što je potvrđeno uvidom u dokumentaciju, da se dužnosnik Darko Koren izuzeo od odlučivanja o zahtjevu u 2022., jer njegova supruga …………………………… od 1. listopada 2021. obavlja funkciju dekanice ustanove Visoko gospodarsko učilište u Križevcima.

Naime, istoj dokumentaciji prileži dopis Darka Korena 23. veljače 2022. upućen zamjeniku župana, Službi ureda župana i Upravnom odjelu za financije, proračun i javnu nabavu, kojim je dužnosnik istima deklarirao okolnost povezanosti koji proizlazi iz obavljanja navedene funkcije od strane svoje supruge, kao i da se izuzima od postupanja povodom navedenog zahtjeva te da za postupanje ovlašćuje svog zamjenika, te Zaključak o dodjeli sredstava od 23. veljače 2022., koji je donio Ratimir Ljubić, zamjenik župana.

U očitovanju Koprivničko-križevačke županije navodi se i da je u tom razdoblju s predmetnom ustanovom temeljem Javnog poziva i zahtjeva ustanove 3. listopada 2019. sklopljen ugovor o financiranju projekta „Zaštita križevačke kukmaste kokoši“, sukladno kojem su sredstva bila isplaćivana u 2019., 2020. i 2021. godini u iznosu od po 25.000,00 kn, te da je temeljem Javnog poziva i zahtjeva ustanove 5. svibnja 2022. sklopljen ugovor o financiranju projekta „Laboratorijsko testiranje biljaka vinove loze sorte Klešćec na prisutnost gospodarski značajnih virusa“, sukladno kojem je u 2022. isplaćen iznos od 26.000,00 kn.

Dužnosnik Darko Koren također je u odnosu na zahtjev iz 2022. zamjeniku župana, Službi ureda župana Ratimiru Ljubiću te Upravnom odjelu za financije, proračun i javnu nabavu deklarirao okolnost povezanosti, jer njegova supruga …………………. obavlja funkciju dekanice ustanove Visoko gospodarsko učilište u Križevcima, te se izuzeo od poduzimanja bilo kakvih radnji u ovom predmetu i svoje ovlasti prenio na svojega zamjenika.

Iako se na ugovoru kojim je nastao predmetni poslovni odnos u 2022. navodi dužnost župana kao njegova potpisnika ispred županije, utvrđuje se kako isti ne upućuje da bi se radilo o potpisu koji bi odgovarao potpisu Darka Korena, već njegova zamjenika Ratimira Ljubića na drugim službenim dokumentima županije koje je potpisivao, odnosno da se radi o potpisivanju zamjenika župana u zamjeni za župana, što Povjerenstvo prihvaća s obzirom da je dokumentirano da je dužnosnik deklarirao svom zamjeniku okolnost obiteljske povezanosti prije sklapanja ovog ugovora, te da je upravo njega ovlastio za poduzimanje svih radnji, pa time i potpisivanje ugovora.

U zaprimljenim se očitovanjima izričito navodi da supruga dužnosnika Darka Korena nije sudjelovala u projektima ustanove Visoko gospodarsko učilište u Križevcima koji su financirani sredstvima Koprivničko-križevačke županije, niti da bi po bilo kojoj osnovi bila korisnik sredstava po tim projektima.

Osim toga, u istom je razdoblju nastao poslovni odnos s Visokim gospodarskim učilištem u Križevcima, kojeg je predmet bila provjera vjerodostojnosti diploma za 7 osoba koje su predložene za članove upravnih vijeća zdravstvenih ustanova, odnosno školskih odbora odgojno-obrazovnih ustanova, za što je isplaćen iznos od 1.050,00 kn.

Navedeni je poslovni odnos nastao kako bi Koprivničko-križevačka županija provjerila ispunjavaju li osobe predložene za članove upravnih vijeća, te školskih odbora ustanova, kojih je županija osnivač, uvjete za imenovanje, s obzirom na potreban stupanja stručne kvalifikacije propisan za obavljanje tih funkcija.

Imajući u vidu da iz zaprimljenih očitovanja i dokumentacije proizlazi da njegova supruga nije bila korisnikom sredstava po zaključenim poslovnih odnosima nastalima između Koprivničko-križevačke županije te ustanove Visoko gospodarsko učilište u Križevcima, te da je dužnosnik pravilno upravljao situacijom potencijalnog sukoba interes kada je deklarirao okolnost povezanosti, izuzeo se od postupanja i za to ovlastio svojeg zamjenika u razdoblju u kojem su nastajali ovi poslovni odnosi te je njegova supruga dekanica iste ustanove, Povjerenstvo ocjenjuje navode prijave, da bi navedena od projekata financiranima sredstvima županije temeljem odluka župana samoj sebi isplaćivala sredstva, neosnovanima i nevjerodostojnima, stoga niti u ovome dijelu nisu utvrđene okolnosti koje bi upućivale na moguću povredu neke od odredbi ZSSI/11-a pa se postupak protiv dužnosnika Darka Korena neće pokrenuti**.**

U odnosu na poslovni odnos s odvjetnikom Aleksandrom Aleksovskim, Visoko gospodarsko učilište u Križevcima navodi da istome nije izdalo punomoć, dok Opća bolnica dr. Tomislav Bardek Koprivnica, kojoj je Koprivničko-križevačka županija također osnivač, navodi da je odvjetnik Aleksandar Aleksovski zastupao ustanovu u sudskim i upravnim postupcima do svibnja 2021., od kada više ne obavlja odvjetničku djelatnost, te da je odluku o tome donosio ravnatelj Opće bolnice dr. Tomislav Bardek Koprivnica, koji izdaje punomoć za zastupanje u konkretnom sudskom ili upravnom postupku.

Vezano za isti poslovni odnos, Koprivničko - križevačka županija angažirala je odvjetnika Aleksandra Aleksovskog u tri predmeta temeljem izdanih punomoći za zastupanje pravnih interesa županije, sukladno Pravilniku o načinu provođenja postupaka jednostavne nabave, te je punomoći za zastupanje potpisao dužnosnik Darko Koren. Navedenom odvjetniku je u 2019. isplaćen iznos od 11.727,50 kn, te u 2020. iznos od 7.155,00 kn.

Odvjetničko društvo JURŠETIĆ & PARTNERI d.o.o., ranije Odvjetničko društvo ALEKSOVSKI & JURŠETIĆ d.o.o. osnovano od strane odvjetnika Aleksandra Aleksovskog i odvjetnice ……………., navodi da je po ispisu iz Hrvatske odvjetničke komore preuzet ured Aleksandra Aleksovskog, te da isto ne pruža usluge dužnosniku Darku Korenu, ali da je prethodno u nekoliko navrata dužnosnik bio angažirao odvjetnika Aleksandra Aleksovskog, pri čemu se ističe kako su svi izdani računi plaćeni od strane dužnosnika.

Iako dužnosnik nije ograničen u odabiru odvjetničkog ureda u svojstvu fizičke osobe kojeg bi angažirao o ostvarivanju vlastitih privatnih interesa, postoji veliki koruptivni rizik, ukoliko bi dužnosnik koristio nastanak poslovnih odnosa sa Koprivničko-križevačkom županijom kako bi u privatnom poslovnom aranžmanu za sebe ishodio povoljnije uvjete plaćanja od onih pod kojima odvjetnik uobičajeno pruža iste ili slične usluge.

Iz očitovanja Koprivničko-križevačke županije proizlazi da su nastajali poslovni odnosi zastupanja s odvjetnikom Aleksandrom Aleksovskim, o čemu je odlučivao dužnosnik Darko Koren, te da je dužnosnik privatno koristio usluge navedenog odvjetnika.

Međutim, iako je Koprivničko - križevačka županija za zastupanje u istom razdoblju bila angažirala odvjetnika Aleksandra Aleksovskog, o čemu je odlučivao dužnosnik Darko Koren, kada je dužnosnik ujedno i privatno koristio usluge navedenog odvjetnika, iz očitovanja i dokumentacija preuzimatelja ureda navedenog odvjetnika proizlazi da je dužnosnik Darko Koren u cijelosti podmirio sve svoje obveze prema navedenom odvjetniku koje su nastale iz njegova zastupanja u privatnom svojstvu.

Obzirom na sve navedeno, nije utvrđeno da bi dužnosnik Darko Koren koristio obnašanje dužnosti župana Koprivničko-križevačke županije kako bi ostvario za sebe osobnu korist kroz opunomoćivanje odvjetnika za zastupanje u svojim privatnim stvarima, zbog čega su i u ovome dijelu navodi prijave ocjenjeni neosnovanima i nevjerodostojnima, slijedom čega nisu utvrđene okolnosti koje bi upućivale na zabranjeno djelovanje dužnosnika iz članka 7. stavka 1. podstavka c) ZSSI-a ili neku drugu zakonsku povredu, te se postupak protiv dužnosnika neće pokrenuti**.**

Stoga je Povjerenstvo donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković dipl. iur.

Dostaviti:

1. Dužnosnik Darko Koren, osobnom dostavom
2. Objava na internetskoj stranici Povjerenstva
3. Pismohrana